แบงก์กรุงเทพตั้งเป้า ยอดรูดปรื๊ดโต12%
กรุงเทพมั่นใจเศรษฐกิจฟื้น ดันยอดใช้จ่ายรูดปรื๊ดโต 12% ขยายฐานบัตรใหม่อีก 4.5 แสนใบ
18 ม.ค. 2560

กรุงเทพมั่นใจเศรษฐกิจฟื้น ดันยอดใช้จ่ายรูดปรื๊ดโต 12% ขยายฐานบัตรใหม่อีก 4.5 แสนใบ
นายโชค ณ ระนอง ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารตั้งเป้ายอดใช้จ่ายเติบโต 12% เพิ่มขึ้นจาก 10% ในปีก่อนหน้า เหนือกว่าตลาด ปัจจัยหลักมาจากความเชื่อมั่นของผู้บริโภคและภาคธุรกิจ การลงทุนภาครัฐที่ช่วยกระตุ้นเศรษฐกิจและการบริโภคอย่างต่อเนื่อง ขณะที่ฐานลูกค้ามีจุดแข็งที่มั่นคง มีการใช้จ่ายไม่หวือหวา แต่สม่ำเสมอ อัตราการใช้บัตรต่อเนื่องในช่วง 3 เดือน ในสัดส่วนถึง 70%
นอกจากนี้ ตั้งเป้าขยายฐานบัตรใหม่เพิ่มขึ้น 4.5 แสนใบ จากสิ้นปีที่แล้วมีจำนวนบัตรเครดิตทุกประเภทรวม 2 ล้านใบ ทำให้สิ้นปี 2560 ฐานบัตรจะเพิ่มเป็นกว่า 2 ล้านใบ เนื่องจากระหว่างปีมักมีลูกค้ายกเลิกบัตร หรือลูกค้าที่เป็นอ็นพีแอลออกจากระบบ โดยมีการคุมเอ็นพีแอลบัตรเครดิตที่ 2% 
ทั้งนี้ ธนาคารร่วมกับคณะแพทยศาสตร์ศิริราชพยาบาล ออกบัตรเครดิตวีซ่า แพลทินัม แรบบิท ศิริราช โดยทุกการใช้จ่าย ธนาคารจะบริจาคให้ศิริราช 0.2%  ตั้งเป้าปีแรก 3 หมื่นใบ ใช้จ่ายเฉลี่ยต่อบัตร 1 หมื่นบาท/เดือน รายได้ขั้นต่ำ 1.5 หมื่นบาท/เดือน ฟรีค่าธรรมเนียมปีแรก ปีต่อไปฟรีเมื่อใช้จ่ายครบ 5,000 บาท/ปี